Kim Edberg Andersen (NB), 2023-05-24:
Jeg er sikker på, at Danmarksdemokraterne nok kommer med et, jeg kan tilslutte mig.
Det minder mig i øvrigt om, at jeg skal hilse fra Dansk Folkeparti og sige, at de har samme holdning til forslaget og samme problem med finansieringen.
Så det kan jo være, at Danmarksdemokraterne kan lave noget, vi alle sammen kan se os i, og så skriver vi os alle sammen med glæde på det, og så er vi alle sammen for forslaget.
Så er alle glade.
Det er et godt forslag.
Finansieringen kommer vi i Nye Borgerlige jo ikke til at hoppe op og ned af og stemme for.
Det gør vi ikke, og det vidste forslagsstillerne også.
Det er også et nødvendigt forslag, for på trods af at flere partier – også dem, der sidder i regering nu – i flere år har sagt, at nu skal vi gøre det bedre, sker der faktisk ikke noget.
Så jeg kan godt forstå, at forslaget kommer.
Så må vi så håbe på, at det sker tidligere i stedet for senere i den her valgperiode.
Jeg hørte også, at ordføreren for Socialdemokraterne var oppe at sige: Vi skal have flere til at tage en erhvervsuddannelse.
Ja, det skal vi.
Men alligevel har Socialdemokraterne ført i hvert fald én valgkamp, hvor de havde lyst til at indføre en ny efterløn, og så sagde de, at Arne skal have pension, fordi alle håndværkerne og de ufaglærte er dem med de hårde liv.
Og så skal man da lige love for, at man får lyst til at gå hjem og klappe datteren på skulderen og sige, at hun da skal være sosu-assistent, eller sige til Mads: Du skal da være murer, for statsministeren står og siger, at du bliver nedslidt og skal have tidlig pension.
Vi skal holde op med det der.
Vi gør det, og I kan sikkert også finde eksempler, hvor jeg selv gør det, altså lige taler ind i den hurtige stemme eller det næstkommende valg i stedet for at se i øjnene, at håndværkere har vi vidst længe at vi kommer til at skulle bruge.
Som tidligere lærlingeansvarlig i en håndværkervirksomhed – min sidste lærling bliver faktisk færdigudlært her den 17., tror jeg det er – ved jeg rent faktisk, hvad det er, vi kan gøre.
Vi kan gøre det nemmere for dem at komme ud af folkeskolen med selvtillid, altså de ordblinde drenge og piger, som ofte ender på håndværkeruddannelser, fordi de godt kan lide at bruge hænderne, men har nogle problemer, fordi de bliver suget tørre for selvtillid i folkeskolen.
Det kan vi gøre noget ved.
Vi kan gøre vilkårene bedre for dem, når de vil ud efterfølgende og danne deres egen lille virksomhed, i stedet for at begrave dem i alle mulige regler og besværligheder.
Hvis vi skal udnytte en situation, som verden har givet os, skal vi fortælle, at det her kunstige intelligens er håndværkerens chance for at shine i samfundet igen, fordi det bliver noget sværere for en ChatGPT at erstatte en murer og lægge mursten eller støbe et betongulv, end det gør at skrive en artikel eller lave et godt excelark som en god djøf'er i den offentlige forvaltning.
Det tror jeg bliver erstattet hurtigere, så derfor skal vi italesætte det, og det skal vi gøre herindefra.
Jeg er enig i, at der skal finansiering til også strukturelt og også på finansloven.
Og det haster, ja, det gør det.
Der skal ikke en akutpakke til.
Vandet står ned gennem taget.
Har man lyst til at sende sin datter ud et sted, hvor vandet står ned gennem taget?
Du skal være håndværker, og du skal lige regne med at have gummistøvler på de første to semestre.
Ej, vel?
Så lad nu være med at lave det her fordummende og sige: Ingen akutpakke.
Og der håber vi jo så, at vi i Nye Borgerlige får lov til i det mindste at blive smidt ud officielt på et stykke papir, i stedet for at I bare holder op med at ringe til os, selv om vi gerne vil være med.
Det kunne være befordrende for det brede samarbejde.
Virkeligheden er, at det er et rigtig godt forslag, som jeg rigtig gerne ville have støttet.
Finansieringen gør for ondt på mig.
Det bliver ikke med den finansiering.
Men jeg kommer til enhver tid til at bakke op om det her også fremadrettet.
De får ikke lov til at dø i synden i regeringen, for det er så nemt at sælge de her ting: Vi vil alle de rigtige ting og lærlingeoprøret.
Og jeg hørte også stort set alle socialdemokrater fortælle om lærlingeoprøret, og at nu skulle der ske noget.
Og så blev man regeringsparti igen, og så skete der lige nøjagtig ingenting.
Det er det, der er problemet.
Jeg har tillid til ministeren med hans håndværksbaggrund, og jeg har tillid til, at udvalget med rigtig, rigtig mange faglærte mener det her.
Så skal vi huske at sparke dem over skinnebenet, som sidder lidt højere oppe på strå, for jeg kan høre, at selv om man gerne mener det og sidder i det her udvalg, kan man åbenbart ikke få lov til at få det med i finansloven.
Det håber jeg så at ministeren i hvert fald kan.
For der skal penge til.
Vi skal i gang med at italesætte det fede i at være håndværker.
Nye Borgerlige har ikke siddet herinde så længe, men vi har alle sammen været skyldige i at tale faguddannelserne ned.
Vi skal tale dem op.
Det tager tid, det er virkeligheden.
Og så kan vi sørge for, at de har nogle ordentlige uddannelsesfaciliteter at komme til – det kan vi skaffe penge til i det strukturelle.
Vi kommer ikke til at støtte forslaget, men vi anerkender til fulde intentionen bag.
Så længe vi ikke gør mere ved, at vores unge mennesker kan få fat i det så nemt som ingenting, har vi jo afkriminaliseret det.
Så kan vi have den her stammedans om, at det er frygtelig ulovligt i Danmark, og at det er den eneste måde.
Og så får vi en sundhedsminister til at snakke om noget, som dybest set er noget, vi gerne ville snakke med en justitsminister om.
Det er superfint.
For der er ingen her, der er uenige i problemstillingerne ved cannabis; dem er vi alle sammen enige om.
Man kan få frygtelige psykoser, og man kan også få ødelagt lunger og alt muligt.
Men det er jo jura, vi vil snakke her.
Så derfor er det også lidt skuffende, at det er en sundhedsminister, på trods af at jeg er glad for sundhedsministeren, der står her i dag.